ኢትዮጵያና ጣሊያን በዚህ ዓመት መገባደጃ አዲስ የንግድ ጉባዔ ለማካሄድ ተስማሙ
 ጣሊያንና ኢትዮጵያ በዚህ ዓመት መገባደጃ ላይ አዲስ የንግድ ጉባዔ ለማካሄድ መስማማታቸውን ጠቅላይ ሚኒስትር ኃይለማሪያም ደሳለኝ ገለጹ።ጠቅላይ ሚኒስትር ኃይለማሪያም በጣሊያን ውጭ ጉዳይ ሚኒስትር ፓውሎ ጄንቲሎኒ የተመራውን የልዑካን ቡድን ትላንት በጽህፈት ቤታቸው አነጋግረዋል።ባለስልጣናቱ በዚሁ ወቅት አገሮቹ በምጣኔ ሃብት፣ በፀጥታና በማህበራዊ ጉዳዮች በሚያደርጉት ትብብር ላይ መክረዋል።በዚህ ዓመት አጋማሽ ላይ የሚካሄደው አዲስ የንግድ ጉባዔም በኢትዮጵያ ያለውን የኢንቨስትመንት አማራጮች ለማስተዋወቅ አስተዋጽኦ እንዳለውም ገልፀዋል።ጠቅላይ ሚኒስትር ኃይለማሪያም እንዳሉት ጉባዔው ከሁለት ዓመታት በፊት ሮም ላይ ተደርጎ የነበረ ሲሆን፣ መጪውን ጉባዔ ልዩ የሚያደርገው በአገሮቹ ትብብር የሚከናወን ከመሆኑ ባለፈ፤በኢትዮጵያ የኢንቨስትመንት አማራጮች ላይ ያተኩራል።ከየጣሊያን የልማት ትብብር ከአገሪቱ የልማት አቅጣጫዎች በተጨማሪ በአፍሪካ ቀንድ ቀጣና የሚታዩ ሽብርተኝነትን መሰል ችግሮችን በጋራ ለመፍታት ያሳየው ቁርጠኝነት በኢትዮጵያ በኩል ተቀባይነት እንዳለውም ተናግረዋል።ሁለቱ አገሮች በምስራቅ አፍሪካ የተረጋጋ ሰላም እንዲሰፍን ኢትዮጵያ ከጣሊያን ጋር ለመስራት ፍላጎት እንዳላት ጠቅላይ ሚኒስትር ኃይለማሪያም መስማማታቸውን በውጭ ጉዳይ ሚኒስቴር የአውሮፓ ጉዳዮች ዳይሬክተር ጀነራል አምባሳደር ግሩም አባይ ለጋዜጠኞች ገልፀዋል።ለተወሰኑ ዓመታት ሲስተጓጎል የቆየው አዲስ የባህል ስምምነት ዛሬ ተፈርሟል።ነገም ከገንዘብና ኢኮኖሚ ልማት ሚኒስቴር ጋር ሦስት የሚደርሱ ስምምነቶች ይፈረማሉ ተብሎ ይጠበቃል።ሚስተር ጄንቲሎኒ በበኩላቸው በሁለቱ አገሮች መካከል ያለው ሁሉን አቀፍ የሁለትዮሽ ግንኙነት ጠንካራ መሆኑን ገልፀዋል።የአሁኑ ውይይትም በአገራቱ መካከል ያለውን ግንኙነት በማሳደግ ረገድ ከፍተኛ አስተዋጽኦ እንዳለው ተናግረዋል።ጣሊያንና አውሮፓ ሽብርተኝነት የጋራ ስጋታቸው መሆኑን ገልፀው፣ ኢትዮጵያ ሽብርተኝነትን ለመዋጋት እየተጫወተች ያለውን ሚና እንደምትደግፍም ተናግረዋል።ሚኒስትሩ በቀጣይም የአፍሪካ ኅብረት ኮሚሽን ሊቀመንበርን ጨምሮ ከሌሎች ከፍተኛ ባለስልጣናት ጋር ይወያያሉ ተብሎ ይጠበቃል።በኅብረቱና በጣሊያን መንግስት በፖለቲካው መስክ ለመተባበርም ምክረ ሃሳቦች እንደሚቀርቡ ተጠቁሟል። (ኢዜአ)